Helposti leviävien eläintautien koulutusmateriaali kotieläinopetuksen yhteydessä käytettäväksi

Suu- ja sorkkatauti

Aiheuttaja:

Picorna-virus, joita on 7 eri serotyyppiä (A, O, C, SAT 1, SAT 2, SAT 3, Asia 1).

Virus kestää hyvin ulkoisia olosuhteita, kuten matalia lämpötiloja. Ei kestä yli 50ºC
lämpötilaa. Säilyy pitkiä aikoja eläimen ulkopuolella ympäristössä. Virus on herkkä sekä hapoille että emäksille.

Taudille herkät eläinlajit:

Sorkkaeläimet kuten nauta, sika, lammas, vuohi ja kamelieläimet.

Itämisaika:

2-8 vrk.

Taudin merkitys tilalla:

Lähes 100 % tilan eläimistä sairastuu, mutta yleensä kuolleisuus on vähäistä (2-5 %). Poikkeuksen muodostavat vasikat, joiden kuolleisuus voi nousta jopa 50–70 %:iin. Eläinten tuotanto alenee voimakkaasti (esim. maitotuotos), mikä aiheuttaa suuria taloudellisia tappioita. Eläinten huonokuntoisuus altistaa muille taudeille.

Oireet:

Naudoilla todetaan yleensä seuraavia oireita: kuume, syömättömyys, värinä, maidon tuotannon lasku, kuolaaminen, maiskuttelu ja hampaiden narskuttelu, ontuminen sekä rakkulat sorkkaväleissä, suussa, kielessä ja/tai utareessa.

Lampailla oireina voivat olla ontuminen, lisääntynyt makaaminen, haluttomuus liikkua, pienet vaikeasti havaittavat rakkulat sorkkaväleissä ja suussa, maidottomuus sekä karitsakuolleisuuden nousu. Rakkulat utareessa saattavat aiheuttaa sen, että uuhet eivät anna karitsoiden imeä.

Sioilla voidaan todeta ontumista, kipua liikkumisessa, lisääntynyttä makaamista, rakkuloita sorkkarajassa, kärsässä ja kielessä sekä syömättömyyttä.

Esiintyminen:

Afrikka, Keski-itä, Aasia ja Etelä-Amerikka. EU:n alueella viimeksi Bulgariassa 2011. Tätä ennen tautia on todettu Kreikassa kesäkuussa 2000, Iso-Britanniassa, Ranskassa ja Hollannissa 2001, Iso-Britanniassa 2007 (laboratoriosta lähtöisin oleva taudinpurkaus). Suu- ja sorkkatautia on todettu Suomessa viimeksi vuonna 1959.

Leviäminen:

Tartunnan saanut eläin levittää virusta kaikissa eritteissään. Viruseritys alkaa jo
muutama päivä ennen rakkuloiden muodostumista. Virus leviää eläinyksiköstä toiseen elävien eläinten suoran kontaktin kautta, mutta myös epäsuorasti esim. ihmisten, kulkuneuvojen, lihan, maidon tai rehun välityksellä. Eläinperäinen ruokajäte voi myös sisältää virusta. Tartunta voi levitä tilalta toiselle myös tuulen mukana jopa kymmenien kilometrien päähän. Matkailu ja muu eläinliikenne sekä ruokatuliaiset muodostavat riskitekijän taudin leviämiselle maasta toiseen.

Vastustaminen:

Suomessa suu- ja sorkkatauti on virallisesti vastustettava helposti leviävä eläintauti.

Todettaessa suu- ja sorkkatautia eläimissä eläintautiviranomaisten tehtävänä on estää taudin leviäminen muihin eläimiin sekä mahdollistaa tartunnan tehokas hävittäminen.

Ruokavirasto määrää pitopaikan sorkkaeläimet lopetettavaksi ja hävitettäväksi viipymättä. Lopetus- ja hävitystavasta päättää Ruokaviraston yhdessä läänineläinlääkärin kanssa. Kaikki viruksella mahdollisesti saastuneet jätteet ja aineet, kuten kuivikkeet, rehut ja lanta, hävitetään läänineläinlääkärin ohjeiden mukaan. Tilalta teurastettavaksi lähetettyjen eläinten lihat ja sivutuotteet jäljitetään ja tarvittaessa tuhotaan. Kun eläimet on hävitetty, niiden kuljetukseen käytetyt ajoneuvot, rakennukset, joissa eläimiä on pidetty, ja rakennusten ympäristö sekä kaikki välineet puhdistetaan ja desinfioidaan.

Suu- ja sorkkataudin varmistumisen jälkeen tartuntatilan ympärille perustetaan suojavyöhyke (säde vähintään kolme kilometriä) ja valvontavyöhyke (säde vähintään 10 kilometriä). Eläinten kuljetuksia vyöhykkeillä rajoitetaan samoin kuin sellaisten tuotteiden ja tavaroiden kuljettamista, joihin liittyy riski tartunnan leviämisestä. Myös tilakäyntejä voidaan rajoittaa. Suojavyöhykkeellä olevat sorkkaeläinten pitopaikat tutkitaan suu- ja sorkkataudin varalta. On mahdollista myös, että eläimiä joudutaan hävittämään ennen tutkimusten valmistumista sellaisilla tiloilla, joissa tartuntavaara on erityisen suuri.

Selvitysten perusteella toimenpiteitä ja rajoituksia kohdistetaan tarvittaessa myös pitopaikkoihin, joihin tartunta on voinut levitä.

Rokottamista käytetään lähinnä alueilla, joilla tautia esiintyy toistuvasti. Epidemiatilanteissa
voidaan joissain maissa harkita käytettäväksi alueellisia rokotuksia taudin leviämisen estämiseksi.